b'\n_START_ARTICLE_\nVidre d\'or\n_START_PARAGRAPH_\nEl vidre d\'or o vidre de pa d\'or \xc3\xa9s una tipologia de vidre de luxe on es fusiona un disseny decoratiu de pa d\'or entre dues capes de vidre. Tot i que les primeres mostres es troben a la Gr\xc3\xa8cia hel\xe2\x80\xa2len\xc3\xadstica, \xc3\xa9s caracter\xc3\xadstic del vidre rom\xc3\xa0 de finals de l\'Imperi Rom\xc3\xa0, entre els segles III i IV dC, quan l\'or decorava les vores de copes i d\xe2\x80\x99altres estris. Moltes d\'aquestes peces decoraven les parets de les catacumbes de Roma, on servien de fites indicatives dels punts on es trobaven enterrats els cossos. S\xe2\x80\x99han recuperat unes 500 peces de vasos d\xe2\x80\x99or amb aquesta funci\xc3\xb3. Els objectes complets d\xe2\x80\x99aquest tipus s\xc3\xb3n estranys. Algunes mostren imatges religioses cristianes, mentre que d\xe2\x80\x99altres es centren en la religi\xc3\xb3 tradicional grecollatina, amb els seus diversos desenvolupaments en el culte, i encara n\'hi ha algunes de car\xc3\xa0cter jueu. Finalment, tamb\xc3\xa9 n\xe2\x80\x99hi ha que mostren imatges dels seus propietaris, i les m\xc3\xa9s treballades \xe2\x80\x9ces troben entre les representacions m\xc3\xa9s realistes provinents de les primeres comunitats cristianes. Ens miren amb una claredat extraordin\xc3\xa0ria i una intensitat melanc\xc3\xb2lica ". A partir del segle I dC aquesta t\xc3\xa8cnica tamb\xc3\xa9 va ser utilitzada com a color daurat per la producci\xc3\xb3 de mosaics._NEWLINE_Hi ha diverses t\xc3\xa8cniques que han estat descrites com "vidre d\'or". El Zwischengoldglas \xc3\xa9s molt similar, per\xc3\xb2 les capes de vidre estan enganxades, no fusionades. Principalment nom\xc3\xa9s es troba a Alemanya i Boh\xc3\xa8mia entre els segles XVIII i XIX. El Verre \xc3\xa9glomis\xc3\xa9 nom\xc3\xa9s cobreix una sola capa de vidre, el qual \xc3\xa9s daurat (o recobert amb altres tipologies de capes de metall) per la part posterior; aquest model era realitzat durant el segle XIX. Un proc\xc3\xa9s similar va ser reutilitzat per Jean-Baptise Glomy (1711\xe2\x80\x931786), de qui li ve el nom. Aquests dos processos tamb\xc3\xa9 van ser utilitzats durant l\xe2\x80\x99antiguitat, i els alemanys i els francesos sovint utilitzen els seus noms natius per denominar el "vidre d\'or". El vas de rob\xc3\xad daurat o "cranberry glass" \xc3\xa9s, en realitat, vermell, i posteriorment daurat mitjan\xc3\xa7ant \xc3\xb2xid d\'or.  El vidre cidre amb banda d\'or \xc3\xa9s una altra t\xc3\xa8cnica antiga similar.\n_START_SECTION_\nT\xc3\xa8cnica\n_START_PARAGRAPH_\nEl proc\xc3\xa9s de creaci\xc3\xb3 del vidre d\'or era dif\xc3\xadcil, i requeria unes grans habilitats. Per la creaci\xc3\xb3 d\'un vidre de finals de l\'\xc3\xa8poca romana, es tallava un disc petit, d\'entre set i dotze cent\xc3\xadmetres d\'ample, provinent d\'una esfera bufada amb la part inferior aplanada, feta de vidre normal o de colors. Aleshores, al disc, s\'hi enganxava una pe\xc3\xa7a de pa d\'or mitjan\xc3\xa7ant goma ar\xc3\xa0biga. El disseny es produ\xc3\xafa rascant el pa d\'or. La pe\xc3\xa7a principal, un got o un bol, es creava bufant i tallant, amb una part inferior aplanada que tenia les mateixes dimensions que el primer disc. El resultat, posteriorment, era tornat a escalfar, i dipositat amb compte sobre el disc amb el disseny, provocant la fusi\xc3\xb3 de la part inferior plana amb el disc que contenia el disseny. La pe\xc3\xa7a completa era escalfada una \xc3\xbaltima vegada per acabar de completar la fusi\xc3\xb3. Els registres d\'altres \xc3\xa8poques estableixen variacions en es detalls, per\xc3\xb2 el proc\xc3\xa9s era essencialment el mateix._NEWLINE_Es creu que els vasos hel\xc2\xb7len\xc3\xadstics de vidre m\xc3\xa9s grans eren realitzats mitjan\xc3\xa7ant motlles, m\xc3\xa9s que no pas bufant, ja que aquestes peces es componen de dos fragments, superior i inferior, que han d\'encaixar perfectament. Alguns dels medallons m\xc3\xa9s ben treballats podrien haver estat realitzats directament amb aquest format, mentre que d\'altres contenen pigments enlloc d\'or. Aquests medallons, que mostren un tall molt suau, exploten el mitj\xc3\xa0 del vidre com una pauta per representar retrats, mostrant-se com un mitj\xc3\xa0 molt efectiu, superant totes les alternatives, amb l\'excepci\xc3\xb3 dels metalls preciosos i les gemmes treballades. Probablement, en un primer moment, aquestes produccions medall\xc3\xadstiques es realitzaven per penjar-les a casa o per utilitzar-les com a joieria, principalment en els models m\xc3\xa9s petits, per\xc3\xb2 tamb\xc3\xa9 es van utilitzar per q\xc3\xbcestions funer\xc3\xa0ries, utilitzant sovint una base de vidre blau. Hi ha alguns vasos romans de Col\xc3\xb2nia d\'un estil diferent, coneguts com a "bombolles laterals", consistents en un vas amb medallons d\'entre 2-3 cent\xc3\xadmetres fusionats als laterals._NEWLINE_A m\xc3\xa9s de medallons amb imatges figuratives, aquesta t\xc3\xa8cnica de fusi\xc3\xb3 tamb\xc3\xa9 va ser utilitzada per crear les tessel\xc2\xb7les d\'or dels mosaics.. Les tessel\xc2\xb7les de vidre d\'or, com a m\xc3\xadnim en \xc3\xa8poca bizantina, tenia una capa superior molt fina de vidre, la qual probablement era impresa amb la part inferior de vidre, que era el que tenia enganxat el pa d\'or. Les tessel\xc2\xb7les es feien en blocs o "pastissos", i despr\xc3\xa9s tallades en cubs, els quals eren relativament grans en el cas dels que contenien un fons d\'or. Les bases d\'or es situaven sobre un fons de terra vermella o de color ocre per ressaltar el seu efecte visual. La majoria dels colors de les tessel\xc2\xb7les semblen fets localment per produir el mosaic, per\xc3\xb2 hi ha certa discussi\xc3\xb3 sobre la veracitat d\'aquesta afirmaci\xc3\xb3 perles de vidre d\'or. Al segle XI, en el relativament modern centre cristi\xc3\xa0 de K\xc3\xadev, sembla que van utilitzar tessel\xc2\xb7les d\'or fetes a Constantinoble._NEWLINE_Les perles de vidre d\'or romanes es creaven utilitzant un tub o vareta interior en la qual es col\xc2\xb7locava el pa d\'or. Aleshores es despla\xc3\xa7ava un tub mes gran per sobre que feia sortir les perles. El fet que aquestes perles romanes fossin f\xc3\xa0cilment transportables i molt atractives, ha provocat que se n\'hagin trobat exemples en llocs tant allunyats de l\'Imperi com les runes de Wari-Bateshwar, a Bangla Desh, aix\xc3\xad com en diversos indrets de la Xina, Corea, Tail\xc3\xa0ndia i Mal\xc3\xa0isia._NEWLINE_El vidre de banda d\'or est\xc3\xa0 relacionat amb la t\xc3\xa8cnica hel\xc2\xb7len\xc3\xadstica i romana, on unes franges de pa d\'or situades entre dues capes de vidre sense color s\'utilitzaven com a part de l\'efecte marbre del vidre d\'\xc3\xb2nix. Aquest exemple es troba principalment en petites ampolles de perfum i similars.\n_START_SECTION_\nMarcadors funeraris\n_START_PARAGRAPH_\nL\'exemple de vas m\xc3\xa9s com\xc3\xba durant els darrers temps de l\'antiga Roma eren els bols o les copes, els quals es creu que, originalment, eren regals familiars amb motiu de casaments, aniversaris, celebracions d\'any nou o d\'altres festivitats religioses diverses, i en alguns casos en ocasi\xc3\xb3 de la presentaci\xc3\xb3 d\'un naixement o d\'un baptisme cristi\xc3\xa0. Cap dels exemples definits com a marcadors funeraris de vidre d\'or ha sobreviscut completament, tot i que se\'n coneixen unes 500 mostres, per\xc3\xb2 com que moltes tenen inscripcions encoratjant al propietari a beure, normalment es defineixen com "copes" o "gots". En un mosaic descobert a les runes nord-africanes de Dougga es poden veure dos esclaus abocant vi d\'una \xc3\xa0mfora en dos bols aguantats per uns altres esclaus. A les dues \xc3\xa0mfores hi ha inscrites les paraules "\xce\xa0\xce\x99\xce\x95" i "\xce\xa3\xce\x97C\xce\x97C", l\'expressi\xc3\xb3 original grega per la f\xc3\xb3rmula per brindar "pie zeses" ("Beu, has de viure") tant com\xc3\xba als vidres romans, i s\'ha suggerit que el mosaic mostra la forma completa que aquestes copes haurien tingut._NEWLINE_Probablement molt m\xc3\xa9s tard, potser despr\xc3\xa9s de d\xc3\xa8cades d\xe2\x80\x99\xc3\xbas, quan el propietari moria, els vasos simples eren apartats, mentre que els de vidre d\xe2\x80\x99or eren dipositats a les catacumbes per servir com marcadors funeraris. \xc3\x89s probable que, en molts casos, aquests vasos ja s\xe2\x80\x99haguessin fet malb\xc3\xa9 al llarg de la seva vida \xc3\xbatil, preservant-se la part inferior decorada per \xc3\xa9sser utilitzada precisament amb aquesta finalitat. Els cossos eren enterrats a les catacumbes en petites cavitats anomenades loculi, situades una sobre l\xe2\x80\x99altra, normalment en corredors angosts excavats a la roca, i segurament era necessari empla\xc3\xa7ar-hi algun tipus de marca perqu\xc3\xa8 els visitants ubiquessin l\xe2\x80\x99empla\xc3\xa7ament correcte. Tamb\xc3\xa9 podrien haver servit com una esp\xc3\xa8cie de segell de la tomba, ja que s\xe2\x80\x99enganxaven en morter o estuc, formant la superf\xc3\xadcie final del loculus; tamb\xc3\xa9 s\xe2\x80\x99utilitzaven altres objectes decoratius petits per fer aquesta funci\xc3\xb3. Tamb\xc3\xa9 \xc3\xa9s possible que actuessin com una esp\xc3\xa8cie de protector contra els mals esperits, especialment en els darrers moments d\xe2\x80\x99aquest per\xc3\xadode, quan els retrats de sants es van convertir en els m\xc3\xa9s comuns. La gran varietat decorativa dels diversos exemples pot explicar-se gr\xc3\xa0cies a una mostra exposada al Metropolitan Museum of Art, que encara est\xc3\xa0 incrustat al Morter, que es pot apreciar com recobria les vores del vas. Aquestes vores normalment estaven amagades sota una capa de morter, fet que explicaria per qu\xc3\xa8 estaven fermament enganxades i mantenien el vas al seu lloc (com passa a les vores de la pe\xc3\xa7a exposada a Nova York)._NEWLINE_Moltes peces de vidre d\xe2\x80\x99or componen retrats de persones quotidianes, normalment pareles casades, entre els quals es podria trobar la persona morta, mentre que d\xe2\x80\x99altres mostren retrats de figures religioses, com ara sants, o tamb\xc3\xa9 s\xc3\xadmbols religiosos. Aquesta costum era realitzada pels cristians, els jueus (s\xe2\x80\x99han identificat fins a 13 exemples jueus d\xe2\x80\x99aquest tipus) i romans pagans. Les principals difer\xc3\xa8ncies en l\xe2\x80\x99imaginari, a part del creixent nombre de retrats privats, tamb\xc3\xa9 es pot veure en les pintures que tamb\xc3\xa9 es troben a les catacumbes, aix\xc3\xad com en d\xe2\x80\x99altres mostres d\xe2\x80\x99art paleocristi\xc3\xa0, aix\xc3\xad com al seu equivalent jueu contemporani.  Mentre l\xe2\x80\x99art cristi\xc3\xa0 es desenvolupava, a finals del segle IV i durant el segle V, els seus canvis es reflecteixen en els temes i en el tracte que es d\xc3\xb3na al vidre d\xe2\x80\x99or, fins que l\xe2\x80\x99\xc3\xbas de les catacumbes va finalitzar, provocant que no s\xe2\x80\x99hagin conservat mostres posteriors.\n_START_SECTION_\nPer\xc3\xadode hel\xe2\x80\xa2len\xc3\xadstic\n_START_PARAGRAPH_\nAquesta t\xc3\xa8cnica va ser utilitzada durant el per\xc3\xadode hel\xc2\xb7len\xc3\xadstic, essent aquests exemples, en general, m\xc3\xa9s ambiciosos t\xc3\xa8cnicament que els romans, amb bols amples i copes decorats en tots els seus costats arrodonits amb vidre d\xe2\x80\x99or, i executats amb molt m\xc3\xa9s art. El Museu Brit\xc3\xa0nic disposa d\xe2\x80\x99un bol gaireb\xc3\xa9 complet (trencat per\xc3\xb2 reparat) de 19,3 cm d\xe2\x80\x99ample i 11,4 cm d\xe2\x80\x99al\xc3\xa7ada, que compon una de les dues peces descobertes en una tomba a Canosa, a la Pulla, datat entre el 270 i el 160 aC. La major part del seu interior est\xc3\xa0 decorat, amb molta subtilesa, amb motius de flors de lotus i acant, els quals s\xc3\xb3n molt m\xc3\xa9s t\xc3\xadpics en el vidre d\xe2\x80\x99or d\xe2\x80\x99aquest per\xc3\xadode, que no pas les figures humanes. Hi ha molts m\xc3\xa9s exemples com aquest, gaireb\xc3\xa9 complets, aix\xc3\xad com molts altres fragments. Aquestes peces, normalment, es situen a Alexandria, a Egipte, el qual \xc3\xa9s considerat sovint com el centre d\xe2\x80\x99origen del vidre de luxe hel\xe2\x80\xa2len\xc3\xadstic, essent esmentat com la font del vidre elaborat per part de l\xe2\x80\x99escriptor de s\xc3\xa0tires Marcial i d\xe2\x80\x99altres fonts; un exemple sembla mostrar un paisatge nil\xc3\xb2tic, tot i que en aquells temps aquest era un tema recurrent en molts indrets. Tot i aix\xc3\xad, s\xe2\x80\x99han descobert fragments en una excavaci\xc3\xb3 realitzada en una f\xc3\xa0brica de vidre de l\xe2\x80\x99illa de Rodes. Una descripci\xc3\xb3 datada al voltant de la d\xc3\xa8cada del 270 aC (que ha sobreviscut gr\xc3\xa0cies a les obres posteriors de l\xe2\x80\x99autor Ateneu de N\xc3\xa0ucratis) esmenta dos vasos que s\xc3\xb3n diachysa ("amb or a l\xe2\x80\x99interior "), i que probablement volia dir que havien estat fets mitjan\xc3\xa7ant aquesta t\xc3\xa8cnica.'